L'alcalde de Sagunt acusa de discriminació la Confederació Hidrogràfica del Xúquer
04 d’agost 2016

![Imagen 1](/media/nhcpqyfe/_francesc-fernandez_m.jpg)

​

L'alcalde de Sagunt, Quico Fernández, ha denunciat la discriminació que pateix Sagunt per part de la Confederació Hidrogràfica del Xúquer (CHJ), per no permetre als ajuntaments de Sagunt i Canet condicionar el pas pel llit del riu Palància que facilite el trànsit de vehicles entre el Port de Sagunt i Canet: “**És un greuge comparatiu perquè està previst executar un pas entre Gilet i Petrés, que a més és més llarg, i també hem comprovat que a Torres-Torres s'ha permés la construcció d'un gual que té un caràcter pràcticament privat**”. Fernández ha mostrat el seu disgust després de les diferents vegades que els dos alcaldes han contactat amb la CHJ: “**Hem insistit però no hem obtingut resposta positiva i només puc pensar que hi ha una espècie de marginació i discriminació cap a la nostra ciutat**”.

Quico Fernández destaca que la Confederació no inverteix en el llit i és l'Ajuntament el que sí fa la inversió: “**La Confederació pràcticament no inverteix en el riu i som nosaltres els que fem totes les inversions i ens encarreguem de netejar-lo. Crec que és una manera molt negativa de comportar-se entre institucions. Els comuniquem que estàvem a la seua disposició perquè en cas de risc per pluja, tant l'alcalde de Canet com jo, ens comprometíem a tancar el pas al llit. Però malgrat tot, no hem obtingut una resposta positiva i els que ho paguen són els ciutadans. Per tant, lamente aquesta decisió de la Confederació i continuarem treballant perquè siga possible en el futur**”.

L'alcalde ha ressaltat que és un assumpte molt important per als dos municipis i sobretot a l'estiu, per la important afluència turística. També ha assenyalat que ja disposaven del pressupost necessari per a la pavimentació i que no podien fer-ho sense autorització perquè la Confederació va avisar que tancarien el pas de manera definitiva.

*   [](http://www.facebook.com/sharer.php?u=https://aytosagunto.es/va/actualitat/l-alcalde-de-sagunt-acusa-de-discriminacio-la-confederacio-hidrografica-del-xuquer/ "Facebook")
*   [](http://twitter.com/share?url=https://aytosagunto.es/va/actualitat/l-alcalde-de-sagunt-acusa-de-discriminacio-la-confederacio-hidrografica-del-xuquer/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-alcalde-de-sagunt-acusa-de-discriminacio-la-confederacio-hidrografica-del-xuquer/ "Linked In")
*   [](mailto:?body=https://aytosagunto.es/va/actualitat/l-alcalde-de-sagunt-acusa-de-discriminacio-la-confederacio-hidrografica-del-xuquer/)